CELEX: 32020L0360
Language: mt
Date: 2019-12-17 00:00:00
Title: Direttiva Delegata tal-Kummissjoni (UE) 2020/360 tas-17 ta’ Diċembru 2019 li temenda, għall-finijiet tal-adattament għall-progress xjentifiku u tekniku, l-Anness IV tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu taċ-ċomb f’elettrodi tal-platinu platinizzat użati għal ċertu kejl tal-konduttività (Test b’rilevanza għaż-ŻEE)

5.3.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 67/109
               
            
         DIRETTIVA DELEGATA TAL-KUMMISSJONI (UE) 2020/360
         tas-17 ta’ Diċembru 2019
         li temenda, għall-finijiet tal-adattament għall-progress xjentifiku u tekniku, l-Anness IV tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu taċ-ċomb f’elettrodi tal-platinu platinizzat użati għal ċertu kejl tal-konduttività
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (1), u b’mod partikolari l-Artikolu 5(1)(a) tagħha,
         Billi:
         
                     (1)
                  
                  
                     Id-Direttiva 2011/65/UE teħtieġ li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih is-sustanzi perikolużi elenkati fl-Anness II ta’ dik id-Direttiva. Dik ir-restrizzjoni ma tapplikax għal ċerti applikazzjonijiet eżentati li huma speċifiċi għall-apparat mediku u għall-istrumenti ta’ monitoraġġ u kontroll u li huma elenkati fl-Anness IV ta’ dik id-Direttiva.
                  
               
                     (2)
                  
                  
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
                  
               
                     (3)
                  
                  
                     Iċ-ċomb huwa sustanza ristretta elenkata fl-Anness II tad-Direttiva 2011/65/UE.
                  
               
                     (4)
                  
                  
                     Bid-Direttiva ta’ Delega tal-Kummissjoni 2014/73/UE (2), il-Kummissjoni tat eżenzjoni għall-użu taċ-ċomb f’elettrodi tal-platinu platinizzat użati għall-kejl tal-konduttività meta jkunu japplikaw ċerti kundizzjonijiet (“l-eżenzjoni”), billi inkludiet l-applikazzjonijiet rilevanti fl-Anness IV tad-Direttiva 2011/65/UE. L-eżenzjoni kienet tiskadi fil-31 ta’ Diċembru 2018, skont it-tielet subparagrafu tal-Artikolu 5(2) ta’ dik id-Direttiva.
                  
               
                     (5)
                  
                  
                     Fit-30 ta’ Ġunju 2017, il-Kummissjoni rċeviet applikazzjoni għat-tiġdid tal-eżenzjoni (“it-talba għat-tiġdid”), li hija fi ħdan il-limitu ta’ żmien stabbilit fl-Artikolu 5(5) tad-Direttiva 2011/65/UE. Skont dik id-dispożizzjoni, l-eżenzjoni tibqa’ valida sakemm tiġi adottata deċiżjoni dwar it-talba għat-tiġdid.
                  
               
                     (6)
                  
                  
                     L-evalwazzjoni tat-talba għat-tiġdid kienet tinkludi konsultazzjonijiet mal-partijiet ikkonċernati skont l-Artikolu 5(7) tad-Direttiva 2011/65/UE.
                  
               
                     (7)
                  
                  
                     Elettrodi tal-platinu platinizzat li fihom iċ-ċomb jintużaw fi strumenti speċjalizzati għall-kejl li jeħtieġu ċerti kwalitajiet ta’ kejl bħal firxa wiesgħa, preċiżjoni għolja, jew affidabbiltà għolja għal konċentrazzjoni qawwija ta’ aċidu u ta’ alkali.
                  
               
                     (8)
                  
                  
                     Minħabba n-nuqqas ta’ sostituti affidabbli, is-sostituzzjoni jew l-eliminazzjoni taċ-ċomb fl-applikazzjonijiet ikkonċernati għadha xjentifikament u teknikament imprattikabbli f’ċerti strumenti tal-kejl. It-tiġdid tal-eżenzjoni huwa konsistenti mar-Regolament (KE) Nru 1907/2006 tal-Parlament Ewropew u tal-Kunsill (3) u għalhekk ma jdgħajjifx il-protezzjoni ambjentali u tas-saħħa mogħtija minnu.
                  
               
                     (9)
                  
                  
                     Għalhekk, jixraq li tiġġedded l-eżenzjoni.
                  
               
                     (10)
                  
                  
                     L-eżenzjoni jenħtieġ li tingħata għall-perjodu ta’ validità massima ta’ seba’ (7) sal-31 ta’ Diċembru 2025, skont l-Artikolu 4(3) u skont it-tielet subparagrafu tal-Artikolu 5(2) tad-Direttiva 2011/65/UE. Fid-dawl tar-riżultati tal-isforzi għaddejjin biex tinstab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni.
                  
               
                     (11)
                  
                  
                     Għalhekk, jenħtieġ li d-Direttiva 2011/65/UE tiġi emendata kif xieraq,
                  
               ADOTTAT DIN ID-DIRETTIVA:
         
            Artikolu 1
            L-Anness IV tad-Direttiva 2011/65/UE huwa emendat kif stabbilit fl-Anness ta’ din id-Direttiva.
         
         
            Artikolu 2
            
               1.   L-Istati Membri għandhom jadottaw u jippubblikaw, sa mhux iktar tard mill-31 ta’ Marzu 2021, il-liġijiet, ir-regolamenti u d-dispożizzjonijiet amminstrattivi neċessarji sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
               Huma għandhom japplikaw dawk id-dispożizzjonijiet mill-1 ta’ April 2021.
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. L-Istati Membri għandhom jiddeċiedu kif issir din ir-referenza.
            
            
               2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
            
         
         
            Artikolu 3
            Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Artikolu 4
            Din id-Direttiva hija indirizzata lill-Istati Membri.
         
         
            Magħmul fi Brussell, is-17 ta’ Diċembru 2019.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 174, 1.7.2011, p. 88.
         
            (2)  Id-Direttiva ta’ Delega tal-Kummissjoni 2014/73/UE tat-13 ta’ Marzu 2014 li temenda, għall-finijiet ta’ adattament għall-progress tekniku, l-Anness IV tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb f’elettrodi tal-platinu platinizzat użati għall-kejl tal-konduttività (ĠU L 148, 20.5.2014, p. 80).
         
            (3)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) u li jistabbilixxi Aġenzija Ewropea għas-Sustanzi Kimiċi (ĠU L 396, 30.12.2006, p. 1).
      
      
         
            ANNESS
            Fl-Anness IV tad-Direttiva 2011/65/UE, il-punt 37 huwa sostitwit b’dan li ġej:
            
               
                           “37.
                        
                        
                           Iċ-ċomb f’elettrodi tal-platinu platinizzat użati għall-kejl tal-konduttività meta tkun tapplika tal-inqas waħda mill-kundizzjonijiet li ġejjin:
                           
                                       (a)
                                    
                                    
                                       kejl fuq firxa wiesgħa b’firxa ta’ konduttività li tkopri aktar minn ordni wieħed ta’ kobor (eż. firxa bejn 0,1 mS/m u 5 mS/m) fl-applikazzjonijiet tal-laboratorju għal konċentrazzjonijiet mhux magħrufa;
                                    
                                 
                                       (b)
                                    
                                    
                                       kejl ta’ soluzzjonijiet meta jkunu meħtieġa preċiżjoni ta’ +/– 1 % tal-firxa tal-kampjun u reżistenza qawwija għall-korrużjoni tal-elettrodu għal kwalunkwe wieħed minn dawn li ġejjin:
                                       
                                                   (i)
                                                
                                                
                                                   soluzzjonijiet b’aċidità < pH 1;
                                                
                                             
                                                   (ii)
                                                
                                                
                                                   soluzzjonijiet b’alkalinità < pH 13;
                                                
                                             
                                                   (iii)
                                                
                                                
                                                   soluzzjonijiet korrużivi li jkun fihom il-gass aloġenu;
                                                
                                             
                                 
                                       (c)
                                    
                                    
                                       kejl ta’ konduttivitajiet ta’ aktar minn 100 mS/m li jrid jitwettaq bi strumenti portabbli.
                                    
                                 
                     
                            
                        
                        
                           Tiskadi fil-31 ta’ Diċembru 2025.”